AI กำลังเขมือบ พลังงานไฟฟ้า ในอนาคต
ในวงการเทคโนโลยี คงไม่มีใครไม่รู้จักกับ ChatGPT ที่เหมือนเป็นสัญญาณเริ่มต้นยุคแห่ง AI   แต่อีกมุมหนึ่ง หลายคนอาจจะยังไม่รู้ว่า AI ก็มาพร้อมกับความท้าทายสำคัญ นั่นก็คือ AI พวกนี้ กำลังเขมือบพลังงานของเราอย่างมหาศาล และมีแนวโน้มที่จะเพิ่มขึ้นอีก ตามความก้าวหน้าของเทคโนโลยี  วันนี้ เรามาดูกันว่า AI สูบพลังงาน มากมายขนาดไหน ? ลงทุนแมนจะเล่าให้ฟัง 
7 เม.ย. 2566

AI กำลังเขมือบ พลังงานไฟฟ้า ในอนาคต /โดย ลงทุนแมน
ในวงการเทคโนโลยี คงไม่มีใครไม่รู้จักกับ ChatGPT ที่เหมือนเป็นสัญญาณเริ่มต้นยุคแห่ง AI
แต่อีกมุมหนึ่ง หลายคนอาจจะยังไม่รู้ว่า AI ก็มาพร้อมกับความท้าทายสำคัญ นั่นก็คือ AI พวกนี้ กำลังเขมือบพลังงานของเราอย่างมหาศาล และมีแนวโน้มที่จะเพิ่มขึ้นอีก ตามความก้าวหน้าของเทคโนโลยี
วันนี้ เรามาดูกันว่า AI สูบพลังงาน มากมายขนาดไหน ?
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ถ้าจะกล่าวว่า AI ก็คือ ซอฟต์แวร์คอมพิวเตอร์ที่อัปเกรดแล้ว ก็คงไม่ผิดนัก
เพราะถึงแม้ว่า ทุก ๆ ขั้นตอนการทำงานของ AI จะซับซ้อนกว่าคอมพิวเตอร์ที่เราใช้กันอยู่ทุกวันนี้ แต่ก็ต้องใช้การประมวลผลข้อมูล และใช้ไฟฟ้าเป็นตัวขับเคลื่อนไม่ต่างอะไรไปจากคอมพิวเตอร์
ด้วยเทคโนโลยีในปัจจุบัน คอมพิวเตอร์ทั่วไปไม่สามารถที่จะรองรับการประมวลผลของ AI ได้
หนึ่งในเหตุผลหลัก ก็คือ “จำนวนข้อมูลที่ AI ใช้ในการเรียนรู้มีมากมายมหาศาล”
เมื่อข้อมูลที่ถูกป้อนเข้ามาเพื่อเรียนรู้และวิเคราะห์ มีจำนวนมหาศาล จึงทำให้ AI ต้องใช้พลังงานในการประมวลผลที่เพิ่มขึ้น
ตัวอย่างเช่น ChatGPT ที่เราใช้กันอยู่ มีซูเปอร์คอมพิวเตอร์อยู่เบื้องหลัง
โดยเครื่องมือสำคัญ ที่ใช้สำหรับการประมวลผล เรียกว่า “การ์ดจอ” และที่ใช้ประมวลผลสำหรับ ChatGPT ก็คือ NVIDIA A100 กว่า 10,000 ตัว
เพื่อรองรับการเรียนรู้ข้อความมากถึง 570 กิกะไบต์ หรือคิดเป็น 612,032 ล้านตัวอักษร
ถ้าพูดให้เห็นภาพ ก็เทียบได้กับหนังสือนิยายเรื่อง Harry Potter ทุกภาครวมกัน 564,000 ชุด เลยทีเดียว..
ซึ่งมนุษย์ไม่สามารถอ่านหนังสือได้มากขนาดนี้ แต่นี่ไม่ใช่ข้อจำกัดของ AI ที่สามารถทำได้เหนือกว่าคนทั่วไปอย่างมาก
แม้จะทำได้เหนือกว่าก็จริง แต่ก็แลกกับการใช้ไฟฟ้าที่มากขึ้น อย่างเช่น ChatGPT ที่มีการคาดการณ์ว่า ใช้ไฟฟ้ามากถึง 1.2 กิกะวัตต์ต่อชั่วโมง
เทียบเท่ากับการใช้ไฟฟ้าของคนอเมริกัน 120 หลังคาเรือน เป็นระยะเวลาถึง 1 ปี
นอกจากนี้ ยังมีการประเมินกันว่า AI ที่ใช้ในองค์กร จะบริโภคไฟฟ้ามากถึง 10-15% ของปริมาณไฟฟ้าทั้งหมดขององค์กรเลยทีเดียว
อีกข้อที่เป็นผลสืบเนื่องมาจากการใช้ข้อมูลจำนวนมากของ AI ก็คือ ต้องมีการจัดเก็บข้อมูลที่มากขึ้นตามไปด้วย
ซึ่งสถานที่เก็บข้อมูลที่เหมาะกับการทำงานของ AI ก็คือ “ศูนย์ข้อมูล”
ปัจจุบัน ทั่วโลกมี Data Center มากกว่า 8,000 แห่ง 
โดยในจำนวนนี้ เป็น Data Center ขนาดใหญ่มากถึง 1,000 แห่ง ทั้ง ๆ ที่ในปี 2016 มีเพียง 400 แห่งเท่านั้น
ด้วย Data Center จำนวนมากนี้เอง ทำให้มีการใช้ไฟฟ้าเพิ่มมากขึ้น ทั้งจากการประมวลผล กระบวนการจัดเก็บ รวมถึงระบบระบายความร้อนภายในศูนย์ข้อมูล
ข้อมูลจากมหาวิทยาลัยเพนซิลเวเนีย ของสหรัฐอเมริกา ระบุว่า ในอนาคตคอมพิวเตอร์ของเราจะใช้พลังงานในการประมวลผลมากขึ้น ทั้งจากกำลังการประมวลผลที่เพิ่มขึ้น และขอบเขตการใช้งานที่กว้างมากขึ้น
จากเดิมที่ใช้ไฟฟ้าเพียง 1-2% ของไฟฟ้าทั้งหมดทั่วโลก แต่ในอนาคต คอมพิวเตอร์อาจใช้ไฟฟ้ามากถึง 8-21% ของไฟฟ้าทั่วโลกเลยทีเดียว
ถึงตรงนี้ คงพอเห็นภาพแล้วว่า ปัญหาเรื่องพลังงานที่เกิดจาก AI เป็นเรื่องที่สำคัญ และมองข้ามไม่ได้
เพราะแม้สมองของมนุษย์จะมีข้อจำกัดในการประมวลผลและจัดเก็บข้อมูล แต่ก็ใช้พลังงานเพียง 40 วัตต์ในแต่ละวัน ซึ่งเทียบเท่ากับการเปิดโน้ตบุ๊กเพียง 1 ชั่วโมงเท่านั้น
ต่างจาก AI ที่มีพลังการคำนวณมากพอที่จะเปลี่ยนโลกของเราในหลาย ๆ ด้าน แต่ก็แลกมากับการใช้พลังงานมากมายมหาศาล และมีแนวโน้มที่จะเพิ่มขึ้นอีก
ปัญหาของเรื่องนี้ จึงไม่ได้มีแค่ว่า เราจะพัฒนา AI อย่างไร หรือ AI จะเปลี่ยนโลกของเราไปมากแค่ไหน
แต่เรายังต้องนึกถึง ควบคู่ไปพร้อมกันด้วยว่า พลังงานที่เราต้องใช้ไปกับเทคโนโลยีนี้ จะเพียงพอหรือไม่ และมันจะสร้างผลกระทบกับวิกฤติพลังงานบนโลกของเรา มากขนาดไหน ในอนาคต
ถึงเวลานั้นสิ่งที่ทำลายสภาพแวดล้อมของโลกเรา อาจไม่ใช่มนุษย์อย่างที่ทุกคนเข้าใจ แต่กลับเป็นสิ่งที่มนุษย์สร้างมันขึ้นมาที่ชื่อว่า AI..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-